Broj: 711-I-74-P-80-21/23-04-17

Zagreb, 2. rujna 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka, Tatijane Vučetić i Aleksandre Jozić-Ileković, kao članova Povjerenstva, na temelju članka 30. stavka 1. podstavka 1., članka 27. i članka 39. stavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI/11) u vezi s člankom 60. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI/21.) **u predmetu dužnosnika Damira Krstičevića, potpredsjednika Vlade Republike Hrvatske i ministra obrane do 14. svibnja 2020., pokrenutog Odlukom Broj: 711-I-288-P-80-21/22-02-17 od 10. prosinca 2021.**,na 184. sjednici Povjerenstva, održanoj 2. rujna 2022.g., donosi sljedeću:

**ODLUKU**

1. **Dužnosnik Damir Krstičević, potpredsjednik Vlade Republike Hrvatske i ministar obrane do 14. svibnja 2020., nije po pisanom pozivu Povjerenstva obrazložio nesklad i priložio odgovarajuće dokaze potrebne za usklađivanje prijavljene imovine s podacima o imovini dobivenima od nadležnih tijela, utvrđenim povodom redovite provjere izvješća o imovinskom stanju dužnosnika podnesenih 19. siječnja 2016., 17. veljače 2016., 25. listopada 2016., 7. studenog 2016., 31. siječnja 2020. i 1. lipnja 2020., u pogledu nenavođenja nekretnine u vlasništvu dužnosnika, koja se nalazi na k.č.br. ……., oranica, površine 22,00 m2, upisane u zk. ul. br. ………., k.o. Remete, čime je počinio povredu članka 27. ZSSI/11-a u svezi s člancima 8. i 9. navedenog Zakona.**
2. **Za povredu ZSSI/11-a, opisanu pod točkom I. izreke ove odluke, dužnosniku se sankcija neće izreći, s obzirom da je njezino izricanje nesvrsishodno, jer se protekom 12 mjeseci od prestanka obnašanja dužnosti ista više ne može izvršiti.**

Obrazloženje

 Člankom 60. ZSSI/21, koji je stupio na snagu 25. prosinca 2021., propisano je da će se postupci započeti prije stupanja na snagu toga Zakona dovršiti prema odredbama ZSSI/11-a.

 S obzirom da je predmet P-80/21 pokrenut prije stupanja ZSSI/21-a na snagu, isti je dovršen sukladno odredbama ZSSI/11-a.

Povjerenstvo je na 151. sjednici, održanoj dana 10. prosinca 2021. pokrenulo postupak za odlučivanje o sukobu interesa protiv dužnosnika Damira Krstičevića, potpredsjednika Vlade Republike Hrvatske i ministra obrane do 14. svibnja 2020., zbog mogućeg kršenja odredbi iz članka 8. i 9. ZSSI/11-a, u svezi sa člankom 27. ZSSI/11-a, koja proizlazi iz propusta da po pisanom pozivu Povjerenstva obrazloži nesklad odnosno nerazmjer i priloži odgovarajuće dokaze potrebne za usklađivanje prijavljene imovine s podacima o imovini dobivenima od nadležnih tijela, utvrđenim povodom redovite provjere izvješća o imovinskom stanju dužnosnika podnesenih 19. siječnja 2016., 17. veljače 2016., 25. listopada 2016., 7. studenog 2016., 31. siječnja 2020. i 1. lipnja 2020., u dijelu koji se odnosi na propust navođenja nekretnine u vlasništvu dužnosnika, koja se nalazi na k.č.br. ………., oranica, površine 22,00 m2, upisane u zk. ul. br. ……….., k.o. Remete.

Dužnosnik je zaprimio navedenu odluku 10. ožujka 2022. te se na istu u otvorenom zakonskom roku očitovao.

Dužnosnik u očitovanju navodi da ponovno iznosi činjenice koje opisuju kako je i iz kojeg razloga postao vlasnikom predmetne nekretnine. Navodi da je temeljem ugovora o kupoprodaji nekretnine 14. rujna 2006. stekao nekretninu veličine 868 m2 na zemljišnoj čestici …………., k.o. Remete (kod Gradskog ureda za katastar i geodetske poslove, k.o. Gračani, k.č. ………….) te da je naknadno utvrđeno da nekretnina nema pristup putu k.č. ………...

Nadalje navodi da je temeljem Prijedloga parcelizacije Gradskog ureda za katastar Grada Zagreba od 29. prosinca 2006. formirana nova čestica od dijela k.č. br. ……. i dijela k.č.br. ……….., a dio k.č.br. ………, širine 1 metar, dužine 22 m i ukupne površine 22 m2, pripojen je koridoru prometnice k.č.br. ……... Ističe da je u izvješću o utvrđivanju postojećih međa i drugih granica te o novom razgraničenju, koji je sastavljen 1. srpnja 2007. vezano za k.č.br. …….. i …………., k.o. Gračani na temelju uvjeta iz lokacijske dozvole od dijelova dosadašnjih čestica formirana k.č.br. ………, k.o. Gračani, u naravi oranica površine 906 m2 te da je od dijela dosadašnje k.č.br. ………. formirana i k.č.br. …………...

Također obrazlaže da je temeljem sporazuma o razrješenju imovinsko pravnih odnosa, sa strankama u postupku, …………………. i ……………….., 19. ožujka 2007. izvršio podjelu nekretnina tako da je iz zk.č.br. …………, k.o. Remete oranica površine 120 m2, odnosno 33 čhv (k.č.br. ………….. oranica površine 120 m2 upisana u .……. k.o. Gračani) otpisana površina od 60 m2 u novoformiranu k.č.br. …………, k.o. Remete površine 865 m2 (odnosno k.č.br. ……… k.o. Gračani) te da je iz k.č.br. …….., k.o. Remete oranica površine 868 m2, odnosno 241 čhv (k.č.br. ………… oranica površine 868 m2 upisana u Pi-……… k.o. Gračani) otpisana površina od 22 m2 u novoformiranu k.č.br. ………, k.o. Remete oranica površine 22 m2 (odnosno k.č.br. ……… k.o. Gračani), te nekretnina površine od 41 m2 u novoformiranu k.č.br. ……….., k.o. Remeta oranica površine 41 m2 (k.č.br. …….., k.o. Gračani).

Dužnosnik napominje da se temeljem Prijavnog lista sa Diobnim nacrtom RN-1119/2007 Gradskog ureda za katastar i geodetske poslove od 8. veljače 2006. i Sporazuma o razrješenju imovinsko pravnih odnosa od 20. ožujka 2007. uknjižio kao vlasnik na nekretnini k.č.br. ……… površine 22 m, koja čini sastavni dio prometnice k.č.br. …… te da mu je time omogućen pristup na k.č.br. ………, kao i da je navedena nekretnina od 19. ožujka 2007. do danas sastavni dio prometnice k.č br. ……….. koja se koristi kao javno dobro.

Iznosi da je prije aktivnog bavljenja politikom te izbora na dužnost zastupnika u Hrvatskom saboru u 8. sazivu Hrvatskog sabora 28. prosinca 2015. četrnaest godina radio kao menadžer u vodećoj tvrtki u Republici Hrvatskoj za prodaju informatičke opreme i pružanja IT usluga, te da je stupanjem na navedenu dužnost u izvješću o imovinskom stanju prijavio svoju cijelu imovinu. Tijekom obavljanja različitih državnih dužnosti nekoliko je puta podnosio izvješća o imovinskom stanju, kako bi stanje imovine bilo točno i transparentno prikazano javnosti. Ističe kako nije imao namjeru prekriti vlasništvo nad nekretninom pod k.č.br. ………., upisanu u zk. ul. ………, k.o. Remete površine 22m2, jer to nema smisla, s obzirom da je naveo svu ostalu imovinu, odnosno sve druge nekretnine veće površine u osobnom te vlasništvu supruge.

Dužnosnik u svojem očitovanju tumači da je predmetnu nekretninu površine 22 m2 izvlastio iz nekretnine k.č.br. ……….., k.o. Gračani površine 906 m2, te da je istu predao na korištenje kao javno dobro - put, za njega osobno, ali i druge stanovnike …………………, te da zbog obveza i nepoznavanja pravne procedure nije pokrenuo proces potpunog ili nepotpunog izvlaštenja nad k.č.br. …………., upisane u zk. ul. ………, k.o. Remete površine 22 m2, a to nisu tražili niti stanovnici u ulici ……………

Zaključno iznosi da protiv njega nije pokrenut niti jedan postupak za utvrđivanje povreda ZSSI/11-a te da je nekoliko puta tražio mišljenje od Povjerenstva kada je bio u dvojbi kako treba postupiti u skladu sa odredbama navedenog Zakona, kao i da je zbog moralnih načela, 14. svibnja 2020. nakon pogibije pilota podnio ostavku na dužnost potpredsjednika Vlade i ministra obrane od kada više ne obnaša bilo koju javnu dužnost, pri čemu navodi da je uvijek postupao u interesu hrvatskoga naroda, poštujući zakone i primjenjujući visoka moralna i etička načela.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Damir Krstičević od 28. prosinca 2015. do 14. listopada 2016. kao i od 14. listopada 2016. do 19. listopada 2016. obnašao dužnost zastupnika u Hrvatskom saboru, te da je od 19. listopada 2016. do 14. svibnja 2020. obnašao dužnost potpredsjednika Vlade Republike Hrvatske i ministra obrane.

Člankom 3. stavkom 1. podstavcima 3. i 4. ZSSI/11-a propisano je da su zastupnici u Hrvatskom saboru te predsjednik i članovi Vlade Republike Hrvatske (potpredsjednici i ministri u Vladi Republike Hrvatske), dužnosnici u smislu odredbi tog Zakona, slijedom čega je Damir Krstičević povodom obnašanja dužnosti zastupnika u Hrvatskom saboru, odnosno potpredsjednika Vlade Republike Hrvatske i ministra obrane obvezan postupati sukladno odredbama ZSSI/11-a.

Povjerenstvo je izvršilo uvid u izvješća o imovinskom stanju dužnosnika, koje je dužnosnik Damir Krstičević podnio 19. siječnja 2016. povodom stupanja na dužnost zastupnika u Hrvatskom saboru, 17. veljače 2016. povodom promjene, 25. listopada 2016. povodom stupanja na dužnost potpredsjednika Vlade Republike Hrvatske i ministra obrane, 7. studenog 2016. povodom ponovnog izbora na dužnost zastupnika u Hrvatskom saboru, 31. siječnja 2020. povodom ispravka te 1. lipnja 2020. povodom prestanka obnašanja dužnosti potpredsjednika Vlade Republike Hrvatske i ministra obrane.

U postupku redovite provjere podataka iz podnesenih izvješća o imovinskom stanju dužnosnika Damira Krstičevića, Povjerenstvo je uvidom u Zajednički informacijski sustav zemljišnih knjiga i katastra, utvrdilo da je Damir Krstičević vlasnik k.č.br. ………., oranica, površine 22,00 m2, koja je upisana u zk. ul. ………, k.o. Remete. Na temelju podatka o adresi prebivališta, koji je dužnosnik naveo u podnesenim izvješćima o imovinskom stanju, utvrđeno je da se radi upravo o dužnosniku Damiru Krstičeviću.

Dužnosnik u podnesenim izvješćima nije naveo da je vlasnik predmetne nekretnine, iz čega je usporedbom podataka iz podnesenih izvješća o imovinskom stanju dužnosnika i podataka prikupljenih od nadležnih tijela u Republici Hrvatskoj u tom dijelu utvrđen nesklad.

Stoga je Povjerenstvo pozvalo dužnosnika Damira Krsitičevića zaključkom Broj: 711-I-179-RP-9-20/21-03-16 od 1. ožujka 2021., da u roku od 15 dana od dana primitka tog zaključka dostavi Povjerenstvu očitovanje s potrebnim dokazima o neskladu, odnosno nerazmjeru između prijavljene imovine iz navedenih izvješća o imovinskom stanju i stanja imovine kako proizlazi iz podataka pribavljenih od nadležnih tijela.

Dužnosnik je zaprimio navedeni zaključak dana 3. ožujka 2021. te se na isti očitovao dana 8. ožujka 2021.

U svom očitovanju dužnosnik navodi da je temeljem ugovora o kupoprodaji nekretnine dana 14. rujna 2006. kupio nekretninu veličine 868 m2 koja se nalazi na k.č.br. …………., k.o. Remete, koju Gradski ured za katastar i geodetske poslove vodi kao k.č. br. ………., k.o. Gračani te da je naknadno utvrđeno kako ista nekretnina nema pristup putu k.č. br. ……….

Nadalje ističe kako je temeljem prijedloga parcelizacije Gradskog ureda za katastar od 29. prosinca 2006. novoformirana čestica od dijela k.č. br. 2530/11 i dijela k.č.br. 2530/12, a dio k.č. 2530/11, širine 1 metar, dužine 22 m te ukupne površine 22 m2, pripojen je koridoru prometnice k.č. 2530/2.

Potom je u izvješću o utvrđivanju postojećih međa i drugih granica te o novom razgraničenju koji je sastavljen 1. veljače 2017., u pogledu k.č.br. ………. i ………., a na temelju uvjeta iz lokacijske dozvole od 29. siječnja 2017., izrađen elaborat parcelacije zemljišta na način da je od dijelova tih čestica formirana građevinska čestica ……….., k.o. Gračani, u naravi oranica, površine 906 m2, a od dijela dosadašnje čestice ……….. formirana je k.č. …………., radi proširenja buduće prometnice, u naravi oranica površine 22 m2.

Također iznosi da je temeljem sporazuma o razrješenju imovinsko pravnih odnosa, zajedno sa strankama u postupku, …………….. i ………………………, 19. ožujka 2007. izvršio podjelu nekretnina na način da je iz zk.č.br. ………., k.o. Remete, oranica površine 120 m2 ili 33 čhv (odnosno k.č.br. ………., oranica površine 120 m2 upisana u ……….. k.o. Gračani) otpisana površina od 60 m2 u novoformiranu zk.č.br. ……… k.o. Remete, površine 865 m2 (odnosno k.č.br. ………., k.o. Gračani, oranica površine 865 m2), dok je iz zk.č.br. ………….., k.o. Remete, oranica površine 868 m2 ili 241 čhv (odnosno k.č.br. ………, oranica površine 868 m2 upisana u …….. k.o. Gračani) otpisana površina od 22 m2 u novoformiranu k.č.br. ………., k.o. Remete, oranica površine 22 m2 (odnosno k.č.br. …….. k.o. Gračani oranica površine 22 m2), te površina od 41 m2 u novoformiranu zk.č.br. ……., k.o. Remete oranica površine 41 m2 (odnosno k.č.br. ………. k.o. Gračani oranica površine 41 m2).

Navodi da se temeljem Prijavnog lista sa Diobnim nacrtom RN-1119/2007 Gradskog ureda za katastar i geodetske poslove od 8. veljače 2006. i Sporazuma o razrješenju imovinsko pravnih odnosa od 20. ožujka 2007. uknjižio kao vlasnik nekretnine na k.č. br. ……….., površine 22, koja čini sastavni dio prometnice k.č. ………, čime mu je omogućen pristup k.č. br. ………….

Dužnosnik zaključno napominje da je k.č. br. ………., površine 22 m2, od 19. ožujka 2007. do danas sastavni dio prometnice k.č ……….. i koristi se kao javno dobro te da iz toga razloga nije upisana u imovinsku karticu.

Dužnosnik je priložio Izvod iz katastarskog plana Gradskog ureda za katastar i geodetske poslove Grada Zagreba za k.č.br. ………… i …………, k.o. Gračani, Prijedlog parcelacije plana Gradskog ureda za katastar i geodetske poslove Grada Zagreba u kojem se navodi pripajanje dijela k.č.br. ……….. u k.č.br ………., pripajanje dijela k.č.br. ……… koridoru prometnice k.č.br. ………, te formiranje nove čestice od dijela k.č. br. ………. i dijela k.č.br. ………., Izvješće o utvrđivanju postojećih međa i granica os 1. veljače 2007. u kojem se navodi da je od dosadašnje k.č.br. ……… formirana k.č.br. ……… za proširenje buduće prometnice, u naravi oranice površine 22 m2, te Sporazum o razrješenju imovinsko-pravnih odnosa od 19. ožujka 2007.

Člankom 8. stavkom 1. ZSSI/11-a bilo je propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI/11-a propisano je da su dužnosnici u roku od 30 dana po prestanku obnašanja javne dužnosti obvezni podnijeti izvješće Povjerenstvu o svojoj imovini. Izvješće se, sukladno članku 8. stavku 9. ZSSI-a, podnosi na obrascu čiji sadržaj propisuje Povjerenstvo.

Člankom 8. stavkom 7. ZSSI/11-a propisano je da podaci o stečenoj imovini obuhvaćaju, između ostaloga, podatke o nekretninama stečenim kupoprodajom, zamjenom, darovanjem, unošenjem i izuzimanjem nekretnina iz trgovačkog društva, stečenim u postupku likvidacije ili stečaja, stečenim na temelju odluke suda ili drugog tijela, povratom imovine stečene u postupku denacionalizacije, te na drugi način stečenim nekretninama od drugih osoba.

Člankom 21. stavkom 1. ZSSI/11-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI/11-a propisano je da redovita provjera podataka predstavlja provjeru podataka iz članka 8. i 9. ZSSI/11-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI/11-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI/11-a propisano je da ako dužnosnik ne dostavi Povjerenstvu pisano očitovanje iz članka 26. istog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s imovinom utvrđenom u postupku redovite provjere podataka, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI/11-a.

Iz podataka zemljišnih knjiga proizlazi da je dužnosnik vlasnik nekretnine koja se nalazi na k.č.br. ………., oranica, površine 22,00 m2, upisana u zk. ul. ……… k.o. Remete, koja se prema podacima nadležnog katastra nalazi na k.č. br. ………., k.o. Gračani, slijedom čega dužnosnik istom može raspolagati (prodaja, zamjena i dr.) u pravnom poslu zaključenom s bilo kojom fizičkom ili pravnom osobom i na taj način steći sredstva njezinom prodajom. Dužnosnik je u zemljišnim knjigama bio upisan kao njezin vlasnik tijekom cijelog razdoblja obnašanja dužnosti iz članka 3. ZSSI-a.

Prema navodima dužnosnikova očitovanja nekretnina je formirana nakon otpisa iz druge nekretnine kako bi se koristila kao javno dobro te je dužnosnik trebao inicirati postupak njezina potpunog ili nepotpunog izvlaštenja, za što navodi da nije učinio jer ne poznaje proceduru izvlaštenja.

Dužnosnik nije u izvješćima o imovinskom stanju podnesenima u promatranom razdoblju naveo da je vlasnik navedene nekretnine, ali je naveo podatke o svim drugim nekretninama u svojem osobnom kao i vlasništvu svoje supruge, slijedom čega se prihvaća njegov navod da nije postojala namjera prikrivanja činjenice da je vlasnik nekretnine upisane u zk. ul. ………, k.o. Remete.

Međutim, dužnosnik je dužan u obrascu izvješća o imovinskom stanju navesti potpune i istinite podatke o svojoj imovini, jer se samo na taj način ostvaruje svrha instituta imovinskih kartica, kao preventivnog antikorupcijskog mehanizma, putem kojeg se javnost upoznaje sa stvarnim stanjem njegove imovine.

Stoga je dužnosnik u izvješću o imovinskom stanju, sukladno odredbi članka 8. stavka 7. ZSSI-a, bio dužan navesti podatke o svim nekretninama u svom vlasništvu, neovisno o tome koliko iznosi površina neke nekretnine te koristi li istu ili to čine druge osobe, odnosno je li se nekretnina eventualno koristi kao javno dobro.

S obzirom da to nije učinio te da okolnost da je nekretnina u njegovom vlasništvu formirana kako bi se koristila kao javno dobro nije pretpostavka za oslobođenje od obveze njezina navođenja u izvješću o imovinskom stanju, dužnosnik u svojem očitovanju nije opravdao propust navođenja ove nekretnine.

Slijedom navedenog, utvrđeno je da dužnosnik Damir Krstičević, potpredsjednik Vlade Republike Hrvatske i ministar obrane do 14. svibnja 2020., nije po pisanom pozivu Povjerenstva obrazložio nesklad i priložio odgovarajuće dokaze potrebne za usklađivanje prijavljene imovine s podacima o imovini dobivenima od nadležnih tijela, utvrđenim povodom redovite provjere izvješća o imovinskom stanju dužnosnika podnesenih 19. siječnja 2016., 17. veljače 2016., 25. listopada 2016., 7. studenog 2016., 31. siječnja 2020. i 1. lipnja 2020., u dijelu koji se odnosi na propust navođenja nekretnine u vlasništvu dužnosnika, koja se nalazi na k.č.br. ……….., oranica, površine 22,00 m2, upisane u zk. ul. br. …….., k.o. Remete, čime je počinio povredu članka 27. ZSSI/11-a, u svezi s člancima 8. i 9. navedenog Zakona.

Člankom 42. ZSSI-a propisane su sankcije koje se mogu izreći za povredu odredbi navedenog zakona. Za povredu odredbi članka 27. ZSSI/11-a propisano je izricanje sankcije obustave isplate dijela neto mjesečne plaće.

Člankom 44. stavkom 1. ZSSI/11-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona.

Za povredu ZSSI/11-a, opisanu pod točkom I. izreke ove odluke, dužnosniku se sankcija neće izreći, s obzirom da je njezino izricanje nesvrsishodno, jer se protekom 12 mjeseci od prestanka obnašanja dužnosti ista više ne može izvršiti.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

 Nataša Novaković dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Damir Krstičević, osobnom dostavom
2. Objava na internetskoj stranici Povjerenstva
3. Pismohrana